
[bookmark: _Toc0]A tó láthatatlan élővilága tárul elénk a Vízcseppnyi élet című filmben
Az élő vizek egyetlen cseppjében egész világ rejtőzik: algák, baktériumok, egysejtűek és parányi állatok versengenek, alkalmazkodnak, szaporodnak – és időnként egymás túlélését is meghatározzák. A HUN-REN Ökológiai Kutatóközpont új tudományos-ismeretterjesztő animációs filmje, a Vízcseppnyi élet ezt a szabad szemmel láthatatlan világot kelti életre, a tél jég alatti csendjétől a nyári vízvirágzáson át egy teljes éven keresztül követve egy tó planktonközösségének változásait.
A film tudományos ismeretek alapján készült számítógépes animációkkal teszi láthatóvá mindazt, amit hétköznapi körülmények között nem érzékelhetünk. Megmutatja például, hogyan védekezhetnek egyes algák a vízibolhák ellen: bizonyos telepek több sejtből álló formákat hozhatnak létre, más fajok pedig hosszabb tüskéket fejleszthetnek, így nehezebben fogyaszthatóvá válhatnak.
A történet az évszakok változásával együtt halad. Télen a kevés fényhez és az alacsony hőmérséklethez alkalmazkodott közösségek uralják a vizet, tavasszal a tó felkeveredése új tápanyagokat juttat a felső rétegekbe, nyáron pedig akár cianobaktériumok tömeges elszaporodása is vízvirágzáshoz vezethet. A film azt is bemutatja, hogy a cianobaktériumokat fertőző vírusok, a cianofágok hogyan járulhatnak hozzá egy ilyen vízvirágzás összeomlásához, majd miként veszik át a szerepet a lebontó baktériumok és más egysejtűek.
„Ha a film után a nézők másként tekintenek a víz egyetlen cseppjére, akkor elértük a célunkat. A szabad szemmel láthatatlan világ apró lényei más eszközökkel, más idő- és térléptékben, de sok tekintetben hasonló kihívásokkal küzdenek, mint mi” – mondta dr. Borics Gábor osztályvezető, tudományos tanácsadó, aki a film forgatókönyvírója és produkciós vezetője volt.
A Vízcseppnyi élet teljes egészében megtekinthető a HUN-REN Ökológiai Kutatóközpont YouTube-csatornáján. A filmről szóló részletesebb hír ITT olvasható.
https://www.youtube.com/watch?v=YT7RQ6u_Vco

